**Malév Magyar Légiközlekedési Zártkörűen Működő Részvénytársaság** (skrátený názov: *MALÉV Zrt.*; angl. *Malév Hungarian Airlines*; skrátený názov: *Malév Ltd.*; 1956 – leto 2007: *Magyar Légiközlekedési Vállalat*; skrátený názov: *MALÉV*) bol maďarský národný letecký dopravca. Hlavná základňa spoločnosti sa nachádzala na Medzinárodnom letisku Ferenca Liszta v Budapešti. V období pred ukončením činnosti Malév lietal do 50 pravidelných a sezónnych destinácií v Európe, Ázii a Afrike. Ešte do roku 2001 používal stroje typu Tupolev. Následne tvorili flotilu spoločnosti najmä lietadlá typu Boeing 737. Od roku 2007 bol Malév súčasťou aliancie Oneworld.

Dejiny
------

Lisunov Li-2 v retro farbách spoločnosti Malév
Iliušin (VEB) Il-14P v službách Malévu, marec 1966
Iliušin Il-18V spoločnosti Malév na letisku Arlanda v Štokholme, apríl 1972
Pohľad na odbavovaciu plochu Medzinárodného letiska Ferihegy v Budapešti v roku 1968
Tupolev Tu-134 spoločnosti Malév na letisku Orly v Paríži, 21. marec 1982
Tupolev Tu-154B-2 Malévu, 19. jún 1982
Boeing 767-300ER spoločnosti Malév
Spoločnosť bola založená 29. marca 1946 ako *Magyar-Szovjet Polgári Légiforgalmi Részvénytársaság* (skr. *Maszovlet*; doslova: *Maďarsko-sovietska spoločnosť pre civilnú leteckú dopravu*). Lietadlová flotila pozostávala z dvoch lietadiel Lisunov Li-2, piatich Polikarpovov Po-2 a svoju činnosť začala 15. októbra 1946.

V roku 1947 uskutočnil *Maszovlet* svoj prvý charterový let, do Prahy. Otvorenie budapeštianskeho medzinárodného letiska, 7. mája 1950, spôsobilo jednoduchší rast spoločnosti. Dňa 25. novembra 1956 bola spoločnosť premenovaná na *Magyar Légiközlekedési Vállalat* (skr. *Malév*). V tomto roku mal Malév 15 lietadiel, ktoré lietali do 18 vnútroštátnych a medzinárodných destinácií. Po znárodnení spoločnosti začala modernizácia flotily a zastarávajúce stroje nahradili lietadlá typu Iliušin Il-14. V roku 1961 viedol Malév pravidelné linky do Amsterdamu, Belehradu, Bruselu, Kodane, Frankfurtu, Moskvy, Paríža, Štokholmu, Tirany a Zürichu. V roku 1969 lietal Malév z Budapešti do 33 destinácií v 28 krajinách. V rovnakom roku spoločnosť zrušila vnútroštátne linky a do flotily pribudli lietadlá Tupolev Tu-134 a v lete 1974 boli zavedené Tupolevy Tu-154.

Ku koncu roku 1980 prepravil Malév okolo jedného milióna cestujúcich a lietal do 40 destinácií v 30 krajinách. V roku 1984 sa Malév stal členom Medzinárodného združenia leteckých dopravcov (IATA).

V roku 1992 bola firma sprivatizovaná, ale v roku 1999 ju opäť kúpil maďarský štát (maďarský Fond národného majetku). V roku 2000 nahradil väčšinu doterajších lietadiel typ Boeing 737. V roku 2007 bola firma znova sprivatizovaná a názov spoločnosti sa v rámci privatizácie zmenil na *Malév Magyar Légiközlekedési Zártkörűen Működő Részvénytársaság* (skr. *Malév*; doslova: *Malév maďarská leteckodopravná súkromná akciová spoločnosť*). Firmu v roku 2007 získal ruský subjekt AirUnion. Z dôvodu finančných problémov AirUnionu Malév prešiel do vlastníctva ruskej štátnej banky Vnešekonombank. Keďže sa finančná situácia Malévu neustále zhoršovala, koncom februára 2010 sa maďarský štát a Vnešekonombank dohodli a Malév bol znova zoštátnený Maďarskom, pričom štát získal 95% akcií. Konkurenti Wizz Air a Travel Service nato oznámili, že podajú sťažnosť Európskej komisii.

Dňa 3. februára 2012 Malév ukončil svoju činnosť. K zastaveniu všetkých liniek došlo o šiestej hodine ráno stredoeurópskeho času. Posledná linka bola vyslaná z Helsínk do Budapešti, let MA745, na ktorý bol nasadený Boeing 737-800 s imatrikulačnou značkou HA-LOH.

Destinácie
----------

Pravidelné linky Malévu v lete 1968:

* Budapešť – Viedeň – Berlín-Schönefeld (Il-18)
* Budapešť – Berlín-Schönefeld (Il-18)
* Sofia – Budapešť – Berlín-Schönefeld (Il-18)
* Budapešť – Praha (Il-14)
* Varšava – Budapešť – Sofia (Il-18)
* Budapešť – Sofia (Il-14)
* Budapešť – Varšava (Il-18)
* Praha – Budapešť – Bukurešť-Băneasa (Il-14)
* Budapešť – Kijev-Borispol (Il-18)
* Budapešť – Moskva-Šeremetievo (Il-18)
* Budapešť – Dubrovník (Il-14)
* Budapešť – Belehrad – Tirana (Il-14)
* Budapešť – Záhreb – Dubrovník (Il-14)
* Budapešť – Miláno-Linate (Il-18)
* Budapešť – Rím-Fiumicino (Il-18)
* Sofia – Budapešť – Berlín-Schönefeld – Kodaň (Il-18)
* Budapešť – Berlín-Schönefeld – Štokholm-Arlanda – Helsinki (Il-18)
* Budapešť – Kodaň – Štokholm-Arlanda (Il-18)
* Budapešť – Berlín-Schönefeld – Kodaň – Helsinki (Il-18)
* Budapešť – Frankfurt – Amsterdam (Il-18)
* Budapešť – Praha – Amsterdam (Il-18)
* Budapešť – Zürich – Brusel (Il-18)
* Budapešť – Praha – Luxemburg (Il-18)
* Budapešť – Londýn-Heathrow (Il-18)
* Budapešť – Mníchov (Il-18)
* Budapešť – Paríž-Le Bourget (Il-18)
* Budapešť – Frankfurt – Paríž-Le Bourget (Il-18)
* Budapešť – Zürich (Il-18)
* Budapešť – Atény – Káhira (Il-18)
* Budapešť – Bejrút (Il-18)
* Budapešť – Atény – Nikózia (Il-18)
* Budapešť – Atény – Damask (Il-18)
* Budapešť – Istanbul-Yeşilköy – Káhira (Il-18)

Flotila
-------

V čase zastavenia činnosti spoločnosti, 3. februára 2012, tvorili flotilu Malévu nasledujúce lietadlá:


**Flotila Malévu**| Lietadlo | V prevádzke | Fotografia | Počet sedadiel |
| --- | --- | --- | --- |
| C | Y | Spolu |
| Boeing 737-600 | 6 |  | 19 | 90 | 109 |
| Boeing 737-700 | 7 |  | 19 | 102 | 121 |
| Boeing 737-800 | 23 |  | 29— | 139180 | 168180 |
| De Havilland Canada Dash 8 Q400 | 4 |  | — | 72 | 72 |
| **Spolu** | **22** |  |  |

Referencie
----------

1. ↑   *Cégszolgálat Ingyenes Céginformáció* [online]. e-cegjegyzek.hu, [cit. 2019-12-15]. Dostupné online.
2. ↑   *Malév Zrt. cégismertető* [online]. malev.hu, [cit. 2019-12-15]. Dostupné online.
3. ↑   *MALÉV Zrt "f.a."* [online]. ceginformacio.hu, [cit. 2019-12-15]. Dostupné online.
4. ↑   *MALEV (1968)* [online]. timetableimages.com, [cit. 2019-12-15]. Dostupné online.
5. ↑   *Seat Map Malev Hungarian Airlines Boeing B737 600NG* [online]. seatmaestro.com, [cit. 2019-12-15]. Dostupné online.
6. ↑   *Seat Map Malev Hungarian Airlines Boeing B737 700NG* [online]. seatmaestro.com, [cit. 2019-12-15]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Malév Magyar Légiközlekedési Zártkörűen Működő Részvénytársaság**

Zdroj
-----

*Tento článok je čiastočný alebo úplný preklad článku Malév na českej Wikipédii.*


|  |  |
| --- | --- |
| Portal | Portál letectvo |